משרד ירושלים ומורשת, רשות הטבע והגנים, המועצה לשימור אתרי מורשת ורשות העתיקות, אשר פועלים כל ימות השנה בשימור ובפיתוח המורשת ואתריה ובהתחדשותם ובהעמקת הקשר שבין תושבי הארץ לאתריה, מציעים מגוון רחב של פעילויות לשבוע השיא של פעילותם בשבוע המורשת בישראל אשר מתקיים כל שנה בחג החנוכה. שבוע המורשת בישראל הוא הזדמנות נהדרת לפגוש את העבר בשפה עכשווית ועדכנית, באמצעות מדריכים מיומנים, חוויות תוכן עשירות ומרתקות, מיצגים חדשים שמעירים את העבר לחיים ואתרים שמספרים את סיפורה של הארץ ומתיישביה לאורך ההיסטוריה.
האתרים המשתתפים בשבוע המורשת פזורים ברחבי הארץ וחושפים בפני המבקרים היסטוריה מרתקת, חוויות מרגשות וסיפורים שאי אפשר לשמוע, להרגיש ולראות בשום מקום אחר: תל שילה, מערת צדקיהו ומוזיאון רוקפלר באזור ירושלים ובנימין; גנים לאומיים תל חצור, תל מגידו ויודפת העתיקה ומערת הפלמ”ח בצפון; בית בן גוריון ומוזיאון ראשון לציון במרכז; גן לאומי תל באר שבע ומשרדי רשות העתיקות בעומר בדרום. לצד אלה יתקיימו פעילויות ייחודיות בעוד עשרות אתרי מורשת ברחבי הארץ.
בגן לאומי תל חצור יחפשו המבקרים, בעזרת תיק חקירה, את החרפושית המצרית שנשדדה, בגן לאומי תל מגידו יאתרו את החותם המלכותי של ירבעם ויפצחו את סוד העתיקות; ביודפת העתיקה ייצאו המטיילים למסע במנהרת הזמן, במשחק משימות בעקבות חוויית המצור של יהודי יודפת; מערת הפלמ”ח מזמינה לפארק בריחה המבוסס על ליל הגשרים, המחייב חשיבה יצירתית; בגן לאומי אושה העתיקה יוכלו המבקרים להשתתף באופן פעיל בחפירות ארכיאולוגיות ולפגוש ממצאים ארכיאולוגיים אותנטיים. מגילת העצמאות שנעלמה תהיה במוקד פעילות חדר הבריחה בבית בן גוריון בתל אביב ובמוזיאון ראשון לציון יתקיימו חגיגה בלשית, הצגות ילדים ופסטיבל מוסיקלי; מערת צדקיהו תהפוך בימי החנוכה למערת בריחה והרפתקה המשלבת כתב חידה ומסע בעקבות יצור אגדי מכונף שחי בבטן המערה ובשילה הקדומה יתקיים משחק שישלב תיבות נעולות, מיצגים וחידות שאותן יפצחו בעזרת טאבלט ומפת אוצר; במוזיאון רוקפלר יתקיים משחק משימות משפחתי להיכרות עם עולם הארכיאולוגיה. בגן לאומי תל באר שבע ייצאו בעקבות נחש הנחושת הקדוש עם מפה עתיקה וקודים מוצפנים ובמשרדי רשות העתיקות בעומר יתקיים משחק ארכיאולוגי מרתק ומאתגר.
בנוסף, יתקיימו גם סדנאות יצירה, הצגות ילדים, מופעים מוסיקליים, סיורים מודרכים ועוד.
שמונה ניסים – שמונה מבצעים!!